РЕШЕНИЕ НА КОМИСИЯТА
от 22 март 2007 година
за разрешаване на помощ за семена и семена от зърнени култури във Финландия за 2006 година
(нотифицирано под номер C(2007) 1280)
(само текстовете на фински и шведски език са автентични)
(2007/179/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1947/2005 на Съвета от 23 ноември 2005 г. относно общата организация на пазара на семена и за отмяна на регламенти (ЕИО) № 2358/71 и (ЕИО) № 1674/72 (1), и по-специално първа алинея от член 8, параграф 2 от него,
като взе предвид Регламент (ЕИО) № 2358/71 на Съвета от 26 октомври 1971 г. относно общата организация на пазара на семена (2), и по-специално член 8 от него,
като има предвид, че:
(1)
С писмо от 18 декември 2006 г. финландското правителство поиска разрешение от 1 януари 2006 г. до 31 декември 2006 г. да отпуска на земеделските производители помощ за известни количества сортове семена и семена от зърнени култури, произвеждани единствено във Финландия, поради нейните специфични климатични условия.
(2)
Финландия иска разрешение за отпускане на помощ на хектар за някои площи, засети с Graminae (тревни) или Luguminosae (бобови) сортове семена, изброени в приложение XI към Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (3), с изключение на Phleum pratense L. (Тимотейка) и някои площи, засети със семена от зърнени култури.
(3)
Предлаганата помощ изпълнява изискванията, посочени в член 8 от Регламент (ЕО) № 1947/2005. Помощта се отнася до сортове семена и семена от зърнени култури, отглеждани във Финландия и пригодени към климатичните условия в тази страна и които не се отглеждат в други държави-членки. Разрешението на Комисията следва да се ограничи до сортовете, включени в списъка с финландски сортове, които се отглеждат единствено във Финландия.
(4)
Следва да се предвиди Комисията да бъде уведомена за предприетите от Финландия мерки за съобразяване с ограниченията, посочени в настоящото решение,
ПРИЕ НАСТОЯЩОТО РЕШЕНИЕ:
Член 1
Разрешава се на Финландия от 1 януари 2006 г. до 31 декември 2006 г. да отпуска помощ на установените на нейна територия производители на сертифицирани семена и сертифицирани семена от зърнени култури, посочени в приложението, в рамките на количествата, посочени в същото приложение.
Разрешението се отнася изключително до сортовете, изброени във финландския национален каталог и които се отглеждат единствено във Финландия.
Член 2
Финландия гарантира чрез подходяща система за проверка, че помощта се отпуска единствено спрямо сортовете, посочени в приложението.
Член 3
Финландия изпраща на Комисията списък с въпросните сертифицирани сортове и всяко изменение в него и уведомява Комисията за площите и количествата семена и семена от зърнени култури, за които се отпуска помощта.
Член 4
Настоящото решение се прилага считано от 1 януари 2006 година.
Член 5
Адресат на настоящото решение е Република Финландия.
Съставено в Брюксел на 22 март 2007 година.